Naď, Jaroslav, dočasne poverený minister obrany SR (2023-02-01):
Ďakujem veľmi pekne, vážený pán predsedajúci. Pokiaľ tu pán Mazurek označil poslanca Šefčíka ako génia, ktorého nikto nechápe, tak ja vás môžem uistiť, že všetci chápu, že ste právoplatne odsúdený extrémista a fašista. Nemusia mi tlieskať, všetci to vedia. (Reakcia z pléna.) Všetci to vedia, môže ma... on ma, on ma môže prerušovať, Jožko. Je to v pohode, lebo človek, ktorý je mentálneho vybavenia ako pán Mazurek, môže robiť čokoľvek, a so mnou to neurobí absolútne nič. A ja sa iba usmievam, pretože on včera dooslavoval 90. výročie ustanovenia Adolfa Hitlera do funkcie a dneska sa rozhodol, že tu bude klamať v priamom prenose. Vy – na rozdiel od pána Beluského – ste spodina spoločnosti. Pán Beluský, naozaj ho považujem za človeka, ktorý je slušný, a osobne sa ma dotklo to, čo sa stalo. A bol som rád, keď som videl, že sa má lepšie. Ja som tu totižto sedel, pán Mazurek, na rozdiel od možno 95 % tejto sály. A preto som iba povedal Borisovi Kollárovi, predsedovi Národnej rady, že asi nemá význam robiť dvojhodinovú prestávku, lebo tu nebola plná sála, ktorá by sa tým cítila dotknutá, a pán poslanec bol zjavne v poriadku a bol v rukách lekárov, preto sme po 15 minútach, navrhoval som, aby sme pokračovali v schôdzi. To je všetko. Ja želám pánovi Beluskému všetko dobré a hneď, keď som vyšiel von a pýtali sa ma novinári, čo sa udialo, tak som to povedal úplne jasne. Čiže darmo vy budete klamať, darmo ma tu budete očierňovať. Jednoducho vy ste mentálny chudák. A mentálny chudák je človek, ktorý dokáže ešte aj náhlu, náhle zdravotné problémy svojho vlastného kolegu zneužiť na to, aby urobil špinavosť. Ale okej, zvykli sme si. Vy hovoríte o bezpečnosti občanov. Vy, ktorí ste tam bliakali po nich, čo robíte večer s Alahom, aby to počulo celé Slovensko a ešte ste tam so svojím kamarátom hádzali nejaké kamene, jednoducho vy budete hovoriť o bezpečnosti Slovákov?! Vy?! Však všetci vedia, že vás odsúdili, že ste extrémista a že ste naozaj bezpečnostným rizikom. Pán Urban, vy nie ste bezpečnostný, bezpečnostné riziko. Ale on je bezpečnostné riziko a v živote by v žiadnom, v žiadnej bezpečnostnej zložke nemohol robiť. Lebo každý vie, že to je fašista. A tým pádom jednoducho by si nemohol nikde ani len cvrknúť. Mobilizačné cvičenia ste spomínali, vážený pán Mazurek. Nuž, mobilizačné cvičenia prebiehajú a ďakujem, že ste to otvorili, prebiehajú v tejto republike pravidelne každé dva roky od roku 2009. To, že to vy a ďalšia svorka extrémistov okolo vás zneužívate na strašenie ľudí, to je vaša vec. Ľudia vedia, že sa s tým začalo v roku 2009. Robí sa to na úrovni okresných úradov a nikto nie je mobilizovaný a nikto sa nemusí báť ničoho, len ľu... len toho sa môžu báť, že sa ľudia ako vy môžu dostať niekedy k moci. Ale ja verím tomu, že Slovensko je dostatočne zdravé na to, aby to nikdy nepre... nedopustilo. Zároveň ste hovorili, že by som bol ochotný posielať Slovákov, citujem, bol by som ochotný posielať Slovákov zomrieť . Nuž, dnes som tu sedel, keď ste tu obhajovali toho človeka, ktorý tých Slovákov zomierať posielal. Tisa. Vášho hrdinu, ku ktorému sa stále hlásite. Ste to presne vy, ktorí keby ste mali tú možnosť, tak by ste Slovákov posielali zomierať. Lebo to fašisti a extrémisti, tak ako ste vy odsúdený, právoplatne odsúdený extrémista, to tak, takí ľudia to chcú robiť. Takže jednoducho toto je realita a môžte tu darmo očierňovať kohokoľvek, vy ste bezpečnostné riziko a vy ste vážny problém pre túto krajinu. Zároveň si dovolím povedať, reagovať na to, že ste povedali, že som rozdával majetok Slovenskej republiky. Využijem to teda, aby som poinformoval občanov, čo sme reálne urobili. Každú jednu vec, ktorú sme poslali, či to boli zbraňové systémy, systémy protivzdušnej obrany, muníciu a tak ďalej, sme dostali preplatenú z Európskej únie. Peniaze už v dvoch, dve várky už prišli, ďalšie prídu, už máme na našom účte 82 mil. eur. Zároveň sme dostali 200 mil. eur, pardon, dolárov zo Spojených štátov amerických, ktoré tiež boli vďaka tomu, že sme pomohli Ukrajine. Za všetky tieto peniaze, vážený pán právoplatne odsúdený extrémista, sme nakúpili a nakupujeme novú techniku, ktorá nahradí tie staré veci, ktoré už boli nefunkčné a ktoré sme dali preč. S výnimkou húfnic Zuzán, ktoré sme predali. Predali sme ich za komerčnú cenu. Peniaze sú už na účte štátnej akciovej spoločnosti KONŠTRUKTA – Defence. Predali sme najprv osem kusov, ktoré sú už aj dodané. Predali sme ďalších 16 kusov, za ktoré nám už 92 mil. eur poslalo Nemecko, Dánsko a Nórsko, sú na účte ministerstva obrany. A teraz podpíšeme zmluvu na ďalších 14 kusov, ktoré opäť komerčne predáme na Ukrajinu. Štátny podnik dá desiatkam ľuďom, ľudí prácu na niekoľko rokov, z toho sa budú platiť dane a z toho budú žiť ľudia, ktorí žijú z práce. Vy žijete len z toho, že oslavujete Hitlera, že ste extrémista a že tu urážate ľudí. Áno, vyšlo vám to, dali vám nejaké hlasy, ľudia na to čoskoro prídu a skončíte na smetisku dejín s tým, že budete mať za svojím menom napísané, že pre Slovenskú republiku som neurobil nič okrem toho, že som nadával ľuďom a hádzal po nich kamene. To bude vizitka, ktorá ostala, vlastne aj ostane po vás vo vašom, vo vašom živote. Vy všetci ostatní, vážené dámy, vážení páni, ktorí máte zdravý rozum, tak vy viete, že aktívne zálohy je bežná súčasť ozbrojených síl všade vo svete. A ten, kto nemá záujem posilňovať aktívne zálohy ozbrojených síl všade vo svete, ako napríklad tuto pán právoplatne odsúdený extrémista Mazurek, tak, tak tí ľudia jednoducho nemajú záujem budovať svoje vlastné ozbrojené sily, čo znamená, že robia čo? Bojujú proti vlastnej republike. Takže on, majúc REPUBLIKA v názve strany, v ktorej pôsobí, vlastne iba preukazuje, že je proti vlastnému štátu, je proti vlastnej republike, lebo robí všetko pre to, aby znižoval jej bojaschopnosť. Jednoducho to je niečo, čo človek dokáže vidieť iba u trápnych, vyprahnutých a nič dobre neprinášajúcich extrémistoch. Ďakujem pekne.